APSTIPRINĀTS

Ar Nacionālās kultūras mantojuma pārvaldes

\_\_\_.2024 rīkojumu Nr. \_\_

EIROPAS MANTOJUMA ZĪMES

LATVIJAS NACIONĀLĀ KONKURSA NOLIKUMS

# I. Eiropas mantojuma zīmes mērķis

1. Eiropas mantojuma zīmes (turpmāk tekstā EMZ) mērķi ir stiprināt Eiropas pilsoņu, jo īpaši jauniešu, piederības izjūtu Eiropas Savienībai un stiprināt savstarpējo sapratni un kultūru dialogu, pamatojoties uz Eiropas vēstures un kultūras mantojuma kopīgām vērtībām un elementiem, kā arī uz izpratni par nacionālo un reģionālo daudzveidību. Zīme sniedz Eiropas pilsoņiem jaunas iespējas izprast kopīgo, tomēr atšķirīgo kultūras mantojumu, kopīgo vēsturi, kā arī ES vērtības un nozīmi.
2. Eiropas mantojuma zīmi piešķir objektiem, kam piemīt liela simboliska Eiropas nozīmes vērtība un kas raksturo Eiropas kopīgo vēsturi un Eiropas Savienības (ES) izveidi, kā arī Eiropas integrācijas procesa pamatā esošās Eiropas vērtības un cilvēktiesības.
3. EMZ nosacījumi un procedūras ir noteikti tiesību aktā — Eiropas Parlamenta un Padomes Lēmumā Nr. 1194/2011/ES.

# II. Objektu atlase

1. EMZ objektu atlase tiek veikta divos posmos.
2. EMZ objektu nacionālo atlasi īsteno Nacionālā kultūras mantojuma pārvalde (turpmāk tekstā Pārvalde).
3. EMZ shēmā izmantotā “objektu” definīcija ietver: dabas, zemūdens, arheoloģiskus, rūpnieciskus vai pilsētvides objektus, pieminekļus, kultūras ainavas, piemiņas vietas, kultūras preces un priekšmetus un nemateriālo mantojumu. Uz visām šīm kategorijām var attiecināt arī mūsdienu mantojumu (kas ietver nesen izveidotus objektus vai tādus objektus, kuriem ir bijusi īpaša nozīme Eiropas nesenā vēsturē). Kultūras preču un priekšmetu, kā arī nemateriālā mantojuma gadījumā ir jāpastāv saiknei ar skaidri identificējamu fizisku telpu, kurā norisinās informatīvi un izglītojoši pasākumi. Objekts var būt “atsevišķs objekts”, “starptautisks objekts” vai “tematisks objekts”.
4. Valsts nozīmes tematiskie objekti ir vairāki objekti, kas atrodas vienā dalībvalstī un ir veltīti vienam konkrētam tematam, lai varētu iesniegt kopīgu pieteikumu.
5. Starptautiski objekti var būt:
   1. vairāki objekti, kas atrodas dažādās dalībvalstīs un ir veltīti vienam konkrētam tematam, lai varētu iesniegt kopīgu pieteikumu. Objekti var brīvi izvēlēties tematu, taču tam ir jābūt lielai, simboliskai Eiropas nozīmes vērtībai;
   2. viens objekts, kas atrodas vismaz divu dalībvalstu teritorijā. Šajā kategorijā potenciāli ietilpst visi objekti, kas iekļauj vai šķērso robežu starp divām vai vairākām dalībvalstīm, piemēram, tilti, kaujas lauki, atgādinājums par kādreizējo Eiropas sašķeltību vai agrākajām ES iekšējām robežām, arheoloģiski objekti, kas ir senāki par valstu robežām, utt.

# II. Kandidātobjektu pieteikuma iesniegšana

1. Pieteikumu nacionālajai atlasei var iesniegt juridiska persona, aizpildot Pārvaldes interneta vietnē [www.nkmp.gov.lv](http://www.nkmp.gov.lv) publicēto pieteikuma veidlapu. Pieteikuma veidlapu aizpilda latviešu valodā. Objekta pieteicējam tiekot virzītam uz Eiropas Savienības atlases kārtu, būs nepieciešams sagatavot pieteikuma veidlapu angļu valodā.
2. Pieteikumu iesniegšanas termiņš – **2024. gada 18. novembris.**
3. Pieteicējs, aizpildītu un ar drošu elektronisko parakstu parakstītu pieteikuma veidlapu, iesniedz Pārvaldē līdz 10. punktā noteiktajam termiņam, nosūtot to uz elektroniskā pasta adresi: pasts@mantojums.lv.
4. Pārvalde/EMZ Nacionālais koordinators:
   1. reģistrē pieteikumu, pārbauda, vai tā saturs un pievienotā dokumentācija atbilst iesniegšanas formālajām prasībām, elektroniski uz pieteikumā norādīto e-pastu nosūta pieteicējam apstiprinājumu par pieteikuma saņemšanu;
   2. iesniegtā pieteikuma nepilnības gadījumā elektroniski uz pieteikumā norādīto e-pastu nosūta pieteicējam lūgumu sniegt nepieciešamo trūkstošo informāciju, lai nodotu to tālākai izvērtēšanai. Ja trūkstošā informācija netiek iesniegta divu nedēļu laikā pēc Pārvaldes lūguma, pieteikums netiks izvērtēts attiecīgajā izvērtēšanas ciklā.
5. Ja pieteikums tiek iesniegts pēc pieteikumu iesniegšanas un izvērtēšanas kalendārajā plānā norādītā iesniegšanas termiņa (skat. 1. pielikumu), tas netiek izskatīts.

# III. Kritēriji un prasības pieteikuma izvērtējumam

1. Kritēriji pieteikuma izvērtējumam noteikti saskaņā ar Eiropas Komisijas izstrādātajām EMZ kandidātobjektu pamatnostādnēm. (turpmāk – Pamatnostādnes)[[1]](#footnote-1) Kandidātobjektu pieteikumus izvērtē, pamatojoties uz šādiem elementiem:
   1. objektam, kas kandidē uz zīmes saņemšanu, ir **simboliska Eiropas nozīmes vērtība** un ir bijusi svarīga nozīme Eiropas vēsturē un kultūrā un/vai Eiropas Savienības izveidē. Tam uzskatāmi jāparāda vismaz **viens** no šādiem aspektiem:
      1. tā pārrobežu vai Eiropas mēroga iezīmes, paskaidrojot kā objekta vēsturiskā un tagadējā ietekme un izraisītā interese pārsniedz vienas dalībvalsts robežas un kāpēc tas ir nozīmīgs Eiropas mērogā;
      2. objekta ieguldījums un nozīme Eiropas vēsturē un Eiropas integrācijā un tā saikne ar īpaši svarīgiem Eiropas notikumiem, personībām vai kustībām. Eiropas kustības var ietvert arī kultūras, mākslas, politikas, sociālo lietu, zinātnes, tehnoloģijas vai rūpniecības kustības, kas ir svarīgas Eiropas mērogā un attiecas uz vairākām Eiropas valstīm.
   2. objekta ieguldījums un nozīme tādu kopīgo vērtību pilnveidošanā un izplatīšanā, kas ir Eiropas integrācijas pamatā. Kandidātobjektam ir jāpierāda, ka tas ir devis būtisku ieguldījumu vienas vai vairāku šo kopīgo vērtību attīstībā un popularizēšanā.
2. Objektiem, kas kandidē uz zīmes piešķiršanu, ir **jāiesniedz projekts**, kura īstenošana jāsāk izraudzīšanās gadā (t. i., gadā pēc objekta atlases Eiropas līmenī). Katrai aktivitātei jānorāda tās mērķi, plānotās darbības, mērķa grupa un partneri, kā arī īstenošanas grafiks. Projektā jāietver visi šie elementi:
   1. izpratnes veidošana par objekta eiropeisko nozīmi, nodrošinot atbilstīgus informācijas sniegšanas pasākumus un informatīvo zīmju izvietošanu un personāla apmācību;
   2. izglītojošu pasākumu organizēšana, īpaši jauniešiem, kas uzlabo izpratni par Eiropas kopīgo vēsturi un tās kopīgo, tomēr daudzveidīgo un atšķirīgo mantojumu un stiprina piederības izjūtu kopējai telpai;
   3. daudzvalodību popularizēšana un objekta pieejamība veicināšana, lietojot vairākas Savienības valodas;
   4. dalība zīmi saņēmušo objektu sadarbības tīklu aktivitātēs, lai apmainītos ar pieredzi un sāktu kopīgus projektus;
   5. objekta atpazīstamības un pievilcības veicināšana Eiropas mērogā, izmantojot jauno tehnoloģiju, digitālo un interaktīvo līdzekļu iespējas, un tiecoties veidot sinerģiju ar citām Eiropas iniciatīvām.
3. Pieteikumā jānorāda, vai objekts ir saņēmis citu starptautisku atzinību, piemēram, Eiropas Savienības Kultūras mantojuma balvu/Europa Nostra balvu, ir iekļauts Eiropas Padomes “Eiropas kultūras ceļos”, UNESCO “Pasaules mantojuma sarakstā”, dalībvalsts Pasaules mantojuma pagaidu sarakstā, UNESCO “Cilvēces nemateriālā kultūras mantojuma reprezentatīvajā sarakstā”, Natura 2000 dabas mantojuma sarakstā, vai arī ir saņēmis jebkādu citu starptautisku atzinību.
4. Objektiem, kas kandidē uz zīmes piešķiršanu, ir **uzskatāmi jāparāda**, ka tiem ir **darbības spējas** īstenot ierosināto projektu visos šādos aspektos:
   1. nodrošināt objekta pienācīgu pārvaldību, tostarp definēt mērķus un rādītājus tā attīstībai. Pieteikumā jāapraksta vispārējais pārvaldības plāns un attīstības plāni turpmākajiem gadiem;
   2. nodrošināt objekta saglabāšanu un tā nodošanu nākamajām paaudzēm saskaņā ar attiecīgiem aizsardzības pasākumiem. Pieteikumā jānorāda objekta pašreizējā aizsardzības shēma un visi turpmākie plāni. Tajā jāuzskaita viss attiecīgais objekta juridiskais, reglamentējošais, plānošanas vai institucionālais statuss;
   3. nodrošināt kvalitatīvas apmeklētāju uzņemšanas iespējas, piemēram, vēsturisku izklāstu, informāciju apmeklētājiem un informatīvas zīmes;
   4. nodrošināt objekta pieejamību pēc iespējas plašākai sabiedrībai, tai skaitā pielāgojot objektu vai apmācot personālu. Pieteikumā jānorāda, vai objekts ir pieejams sabiedrībai, un jāatzīmē darbalaiks;
   5. īpašu uzmanību pievērst jauniešiem, konkrēti — piešķirot viņiem privileģētu piekļuvi objektam;
   6. reklamēt objektu kā ilgtspējīga tūrisma galamērķi;
   7. izveidot saskaņotu un visaptverošu komunikācijas stratēģiju, kurā uzsvērta objekta eiropeiskā nozīme;
   8. nodrošināt, ka objekta pārvaldība ir pēc iespējas labvēlīgāka videi.
5. Attiecībā uz projekta un darbības spēju kritērijiem katru objektu izvērtē samērīgi, ņemot vērā tā raksturīgās iezīmes. “Projektā” un “darbības spējās” (darba plānā) vienlaikus ir jāietver ilgtermiņa redzējums par to, kā objekts plāno uzsvērt tā Eiropas mēroga nozīmi, gan virkne īstermiņa un vidēja termiņa pasākumu, kas vērsti uz ilgtermiņa mērķu sasniegšanu. Tā kā zīmi piešķir uz neierobežotu laiku, pasākumi laika gaitā ir regulāri jāatjaunina un jāpielāgo, ņemot vērā mainīgos apstākļus.
6. Projekta un darbības spēju plāna īstenošana ir jāsāk vēlākais izraudzīšanās gadā (t. i., vienu gadu pēc objekta atlases gada), un atlases posmā ir jāsniedz garantijas par to efektīvu īstenošanu.

# IV. Pieteikumu vērtēšana

1. Pieteikuma vērtēšana norit atbilstoši pieteikuma iesniegšanas un izvērtēšanas kalendārajam plānam (skat. 1. Pielikumu).
2. Lai pieteikums tiktu nodots vērtēšanai, tam ir jāatbilst formālajām iesniegšanas prasībām, kas noteiktas šī Nolikuma sadaļā “II. Kandidātobjektu pieteikuma iesniegšana”. Pieteikumu izvērtē pēc tā atbilstības Pamatnostādnēs noteiktajiem kritērijiem.
3. Pieteikumu izvērtē Pārvaldes izveidota ekspertu komisija, kurā ietilpst četri Pārvaldes pārstāvji un trīs pieaicinātie eksperti.
4. Latvijas nacionālās atlases ietvaros katrā atlases gadā var tikt izvēlēti **ne vairāk kā divi** kandidātobjekti, kas tiek virzīti uz Eiropas Savienības atlasi.

# V. Objektu pārraudzība

1. EMZ objektiem piešķir uz neierobežotu laiku, ja tie turpina atbilst piešķiršanas kritērijiem un ievēro kopā ar pieteikumu iesniegto projektu un darba plānu.
2. Pārvalde ir atbildīga par regulāru visu Latvijas Republikas teritorijā esošo objektu pārraudzību. Pārvalde/EMZ Nacionālais koordinators apkopo visu vajadzīgo informāciju par objektiem un saskaņā ar pielikumā iekļauto grafiku katru ceturto gadu sagatavo ziņojumu.
3. Eiropas žūrija pārbauda visu informāciju un sniedz ziņojumu par situāciju objektos, kas izraudzīti atbilstoši Eiropas mantojuma zīmes shēmai, un vajadzības gadījumā tajā iekļauj ieteikumus, kas jāņem vērā nākamajā pārraudzības periodā. Ja Eiropas žūrija konstatē, ka objekts vairs neatbilst kritērijiem vai ka vairs netiek ievērots kopā ar tā pieteikumu iesniegtais projekts un darbības spējas, tā var sākt procedūru, kuras rezultātā minētā objekta zīme tiek anulēta.

Sagatavoja:

Vadītāja vietniece administratīvajos jautājumos

B. Brice

1. Pielikums. **Pieteikuma iesniegšanas un izvērtēšanas kalendārais plāns**

|  |  |
| --- | --- |
| **Termiņš** | **Pieteikuma iesniegšana un vērtēšanas posmi** |
| ***1. gads*** | |
| Līdz 18. novembrim | Pieteikuma iesniegšana Pārvaldē. |
| Līdz 30. novembrim | Pārvalde sniedz atzinumu par pieteikuma atbilstību iesniegšanas formālajām prasībām. Pieteikumi, kas atbilst formālajām prasībām tiek nodotas tālākam izvērtējumam atbilstoši šim Nolikumam. |
| No 1. decembra | Pārvaldes pārstāvji un pieaicinātie eksperti veic pieteikumu vērtēšanu. |
| Līdz 31. decembrim | Pārvalde sagatavo lēmumu par objektu rekomendēšanu iesniegšanai Eiropas Komisijai. |
| ***2. gads /ES Atlases gads*** | |
| Līdz 1. martam | Ja nepieciešams pieteikuma autors precizē un Pārvalde iesniedz nominēto kandidātobjektu pieteikumus Eiropas Komisijai. |
| Līdz atlases gada beigām | Eiropas neatkarīgo ekspertu žūrija sagatavo ziņojumu. |
| ***3. gads*** | |
| Gada sākums | Eiropas Komisija izraugās objektus, kam piešķirama EMZ. |

# 2. Pielikums

|  |  |
| --- | --- |
| 2024. | Pārraudzības procedūra. Komisijai pārraudzības ziņojumi ir jāsaņem vēlākais līdz 2024. gada 1. martam.  Zīmes novērtēšana. |
| 2025. | Atlases procedūra. Komisijai pieteikumi ir jāsaņem vēlākais līdz 2025. gada 1. martam. |
| 2026. | Zīmes novērtēšana. |
| 2027. | Atlases procedūra. Komisijai pieteikumi ir jāsaņem vēlākais līdz 2027. gada 1. martam. |
| 2028. | Pārraudzības procedūra. Komisijai pārraudzības ziņojumi ir jāsaņem vēlākais līdz 2028. gada 1. martam.  Zīmes novērtēšana. |
| 2029. | Atlases procedūra. Komisijai pieteikumi ir jāsaņem vēlākais līdz 2029. gada 1. martam. |

1. Eiropas mantojuma zīmes kandidātobjektu vadlīnijas. Pieejams: https://culture.ec.europa.eu/document/european-heritage-label-guidelines-for-candidate-sites [↑](#footnote-ref-1)